
	《四庫全書》



臣等僅案，《景岳全書》六十四卷，明張介賔撰。是書首爲《傳忠錄》三卷，統論陰陽六氣及前人得失。次《脈神章》三卷，錄診家要語，次爲傷寒典襍、證謨、婦人規、小兒則、痘疹詮、外科鈐，凡四十一卷。又《本草正》二卷，採藥味三百种，以人參、附子、熟地、大黃爲藥中四維，更推人參、地黃爲良相，大黃、附子爲良將。次《新方》二卷，《古方》九卷，皆分八陣，曰補，曰和，曰寒，曰熱，曰固，曰因，曰攻，曰散。又別輯《婦人小兒痘疹外科方》四卷終焉。其命名，皆沿明末纎佻之習，至以傷寒爲典，襍證爲謨。既僣經名，且不符字義，尤爲乖謬。其持論則金元以來，河間劉守真立諸病皆屬於火之論，丹溪朱震亨立陽有餘陰不足，及陰虛火動之論。後人掬守成方，不能審求虛實寒凉，攻伐動輙貽害，是以力救其偏，謂人之生氣以陽爲主，難得而易失者惟陽，既失而易復者亦惟陽。因專以溫補爲宗，頗足以糾鹵莽滅裂之弊於醫術，不爲無功。至於沿其說者，不察證候之標本，不究氣血之盛衰，概補概溫，謂之王道，不知誤施參桂，亦足𢦤人，則矯枉過直，其失與寒凉攻伐等矣。大抵病情万變，不主一途，用藥者從病之宜，亦難掬一格。必欲先立一宗旨以統括諸治，未有不至於偏者。元許衡《魯齋集》 有論：梁寬《甫病証書》曰：近世諸醫有主易州張氏者，有主河間劉氏者。張氏用藥依準四時陰陽而增損之，正內經四氣調神之義，醫而不知此妄行也。劉氏用藥務在推陳致新，不使少有拂鬱，正造化新新不傷之意，醫而不知此無術也。然而主張氏者或未盡張氏之妙，則瞑眩之劑終不敢投，至失機後時而不救者多矣。主劉氏者或未悉劉氏之蘊，則刦效目前，陰損正氣，貽禍於後日者多矣。能用二家之長而無二家之弊，則治庶幾乎其言，至爲明切。夫扶陽抑陰，天之道也。然陰之極至於龍戰，陽之極亦至於亢龍，使六陰盛於坤而一陽不生於復，則造化息矣；使六陽盛於乾而一陰不生於姤，則造化亦息矣。《素問》曰：亢則害，承乃制。聖人立訓，其義至精。知陰陽不可偏重，攻補不可偏廢，庶乎不至除一弊而生一弊也。

贾序

人情莫不欲寿，恒讳疾而忌醫，孰知延寿之方，匪藥石不爲功；得病之由，多半服食不审，致庸醫之误人，曰藥之不如其勿藥，是由因噎废食也。原夫天地生物，以好生爲心，草木、金石、飞潜、溲渤之類，皆可已病，听其人之自取。古之圣人，又以天地之心爲己心，著爲《素問》《难經》，定爲君臣佐使方旨，待其人善用之。用之善，出爲良醫，藥石方旨，惟吾所使，寿夭荣谢之數，自我操之，如执左券，皆稽古之力也。庸醫反是，执古方，泥古法，罔然不知病所自起，爲表、爲里、爲虚、爲实，一旦杀人，不知自反，反歸咎於食忌，洗其耻於方册，此不善學人之过也。故曰：肱三折而成良醫，言有所试也；不三世不服其藥，言有所受之也。假试之知而不行，受之傳而不习，己先病矣，己之不暇，何暇於已人之病？是無怪乎忌醫者之纷纷也。 


越人張景岳，豪杰士也。先世以軍功起家，食禄千户。结发讀書，不章句。初學万人敌，得鱼腹八陣不傳之秘，仗策遊侠，往來燕冀間，慨然有封野狼胥、勒燕然之想，榆林、碣石、鳳城、鴨江，足迹几遍。投笔棄 ，绝塞失其天险；谈兵说剑，壯士逊其颜色。所遇數奇，未尝浼首求合也。由是落落难偶，浩然歸里，肆力於軒岐之學，以养其親。遇有危证，世醫拱手，得其一匕，矍然起矣。常出其平生之技，著爲醫學全書，凡六十有四卷。语其徒曰：醫之用藥，犹用兵也。治病如治寇攘，知寇所在，精兵攻之，兵不血刃矣。故所著書，仿佛八陣遺意。古方，經也；新方，权也，經权互用，天下無难事矣。書既成，限於资，未及流傳而殁，遺草属諸外孙林君日蔚。蔚载與南遊，初见赏於方伯鲁公，捐资付梓。板成北去，得其書者，视爲肘后之珍，世罕见之。予生平颇好稽古，犹专意於养生家言，是書诚养生之秘笈也。惜其流傳不广，出俸翻刻，公諸宇内。善讀其書者，庶免庸醫误人之咎，讳疾忌醫者，毋因噎而废食也可。 

范序

我皇上御极五十年，惠政频施，仁风洋溢，民盡雍熙，物無夭札，固無藉於《灵枢》《素問》之書，而后臻斯世於寿域也。虽然，先文正公有言：不爲良相，當爲良醫。乃知有圣 
君不可無良相，而良醫之权又與良相等，醫之一道，又豈可忽乎哉！自軒辕、岐伯而下，代有奇人，惟长沙張仲景爲最著。厥后，或刘或李或朱，并能以良醫名，然其得力处，不能不各循一己之见，犹儒者尊陆尊朱，異同之論，纷纷莫一。 


越人張景岳，蓋醫而良者也。天分既高，师古复细，是能融會乎百家，而貫通乎諸子者，名其書曰“全”，其自负亦可知矣。他不具論，观其《逆數》一篇，逆者得陽，顺者得陰，降以升爲主，此開陰陽之秘，蓋醫而仙者也。世有以仙爲醫，而尚不得谓之良哉？而或者曰：醫，生道也；兵，杀机也。醫以陣名，毋乃不伦乎？不知元氣盛而外邪不能攻，亦由壁垒固而侵劫不能犯也。况兵之虚实成败，其机在於俄顷；而醫之寒熱攻補，其差不容於毫发，孰谓醫與兵之不相通哉？若將不得人，是以兵與敌也；醫不得人，是以人试藥也。此又景岳以陣名篇之微意也。 


是書爲谦庵鲁方伯任粤時所刻，纸贵五都，求者不易。转运使贾君，明於顺逆之道，精於升降之理，濟世情殷，重登梨枣。予於庚寅孟冬，奉天子命，带星就道，未获观其告竣。閱两月，贾君以札见示，《景岳全書》重刻已成，命予作序。余虽不敏，然以先文正公良醫良相之意广之，安知昔日之張君足爲良醫，而異日之贾君不爲良相，以佐我皇上万寿無疆之历服耶？故爲數语以弁卷首。

查序

天地之道，不过曰陰與陽，二氣之相宣，而万物於以发育。人固一物耳，皆秉是氣以生，赋以成形，不能無所疵疠，而况物情之相感，物欲之相攻，此疾疚之所由興，往往至於夭札而莫之拯。有古圣人者起，爲斯民忧，调健顺之所宜，酌刚柔之所濟，分疏暑寒燥湿之治理，而著之爲經，至今讀《灵枢》《素問》諸篇，未尝不叹圣人之衛民生者远也。及览汉史方技傳，若仓公、扁鹊之流，多傳其治疾之神奇，而其方不著。洎仲景、立斋、丹溪、東垣辈出，多採其精微，勒爲成書，以嬗后世。及諸家踵接，各祖所傳，同途異趋，且致抵牾，即有高识之士，览之茫無津涯，欲求其會歸，卒未易得也。 


越人張景岳者，少负經世才，晚专於醫，能决諸家之旨要，乃著集六十有四卷，以集斯道之大成。其甥林汝晖携之至岭外，爲鲁谦庵方伯所赏识，始爲之梓行，凡言醫之家，莫不奉爲法守。后其板浸失，贾青南都运复刊之，寻挟以北歸，其行未广。余族子礼南客粤，以其才鸣於時，而尚義强仁，有古烈士之概。慨是書之不广暨也，毅然倡其同志諸君，醵金以授梓人，锓板摹发。會余奉命典试，事竟，礼南從余遊，出其書视余，请爲弁首。余讀其集分八陣，數组諸科，科次以方，方征諸治，其義简，其法该，其功用正而神，是爲百氏之正轨，而其究盈虚之理數，析顺逆之經权，則又與大《易》相參，而陰陽之道备是矣。學人苟得其体用，随宜而措施，則足以利濟群黎，可無夭札之患。且今圣天子方臻仁寿，保合太和，至泽之涵濡，使天下咸登寿域。更得是書而广其术，行之四方，其於天地生物之心，圣人仁民之化，赞襄補益，厥用良多，而礼南諸君乐善之功，亦將與是集共傳不朽。

鲁序

人身一小天地也。天地之氣，不越陰陽，陰陽和，而后覆载得其清宁，渊岳得其峙，以至草木鸟兽咸若。《易》有之：山泽通氣，水火不相射，是谓陰陽和之之谓也，所以《易》與天地准，故能弥纶天地之道。向余亦谓醫與《易》准，故能神明阖辟之原。人之一身，五脏六腑，四肢百骸备矣，非氣不生，非血不行，氣血者，陰陽之属也。而醫則陰中求陽，陽中求陰，循环無已，從逆得顺，從消得长，從虚得盈，分先后之天，审燥湿之宜，察刚柔之用。二氣之帮助，則表里虚实，無不洞然於中，斯酌古可以剂今，所谓神而明之，存乎其人，善《易》者，未有不善醫者也。 


夫荣衛调而后經络顺，陰陽错而后疾病生，軒岐具挽回造化之神功，而《灵枢》《素問》一書，犹日月經天，江河行地，后之人虽窮幽极渺，尚恐理解未明，用违其术。唯仲景張氏、立斋薛氏、丹溪朱氏、東垣李氏諸君，朗悟通神，能窥其奥，皆有著述，爲醫家指南，以名於越人、淳於之后。而《醫宗》《醫錄》《醫統》《拔萃》《寶镜》諸篇，亦足以羽翼《内經》者，犹之《六經》而外，諸子百家不可废也。但浩博泛滥，童年习之，皓首而不得其源。倘能採掇精华，不支不漏，灿若云汉，明若列星，俾人披其集而漱涤五脏，练精易形，有所宗旨，斯亦窥《易》简之奥，而具參赞之功者矣。 


吾郡張會卿先生，名介賔，自号通一子，於書無所不窥，壯年好谈兵击剑，思有所用於世，筮《易》得天山之遁，遂决意石隱，避世壶中。精軒岐之道，而於生死疑难之际，审呼吸於毫芒，辨浮沉於影响，君臣佐使，無不析其源流，問切望闻，無不窮其奥。彙成《景岳全書》一集，列爲八陣，中爲九宫，前分門，后方剂，去陈言之糟粕，阐前哲之心思，合者參之，疑者剖之，略者補之，诚度世之津梁，衛生之丹诀也。是書脍炙海内已久，余以不得一见爲怅，适林汝晖侄倩携之來粤，如获拱璧。因谓兒辈曰：兹編宏濟之仁，不在良相下，豈一身一家之所敢私哉。特付剞劂，以公諸世，庶不没作者之苦心，而同於长桑禁方之授也夫。

全書紀略

先外祖張景岳公，名介賔，字會卿。先世居四川綿竹縣，明初以軍功世授紹興衛指揮，卜室郡城會稽之東。生穎異，讀書不屑章句，韜鈐軒岐之學，尤所淹貫。壯歲遊燕冀間，從戎幕府，出榆關，履碣石，經鳳城，渡鴨綠，居數年無所就，親益老，家益貧，翻然而歸。功名壯志，消磨殆盡，盡棄所學而肆力於軒岐，探隱研神，醫日進，名日彰，時人比之仲景、東垣云。苦志編輯《内經》，窮年縷析，彙成《類經》若干卷問世，世奉爲金匱玉函者久矣。《全書》者，博採前人之精義，考驗心得之玄微，以自成一家之書。首《傳忠錄》，統論陰陽六氣，先賢可否，凡三卷。次《脉神章》，擇諸家珍要精髓，以測病情，凡二卷。著傷寒爲典，雜證爲謨，婦人爲規，小兒爲則，痘疹爲詮，外科爲鈐，凡四十卷。採藥味三百種，人參、附子、熟地、大黄爲藥中四維，更推參、地爲良相，黄、附爲良將，凡二卷。創藥方，分八陣，曰補，曰和，曰寒，曰熱，曰固，曰因，曰攻，曰散，名新方八陣，凡四十卷。集古方，分八陣，名古方八陣，凡八卷。别輯婦人、小兒、痘疹、外科方，總皆出入古方八陣以神其用，凡四卷，共六十四卷，名《景岳全書》。是書也，繼往開來，功豈小補哉！以兵法部署方略者，古人用藥如用兵也。或云公生平善韜鈐，不得遂其幼學壯行之志，而寓意於醫，以發洩其五花八門之奇。余曰：「此蓋有天焉，特老其才，救世而接醫統之精傳，造物之意，夫豈其微歟？」是編成於晚年，力不能梓，授先君，先君復授日蔚。余何人斯，而能繼先人之遺志哉！歲庚辰，携走粤東，告方伯鲁公。公曰：「此濟世慈航也！天下之寶，當與天下共之。捐俸付剞劂，閱數月工竣。不肖得籍慰先人，以慰先外祖於九原，先外祖可不朽矣。

